ལྷོ་བརྒྱུད་ནང་བསྟན་དང་བོད་བརྒྱུད་ནང་བསྟན་གཉིས་ད་ལྟ་འཛམ་གླིང་ཀུན་ལ་ཐེག་པ་ཆེ་ཆུང་གི་མཚན་གཞི་འཇོག་པའི་གཙོ་བོ་ཉིད་དུ་གྱུར།འདི་གཉིས་ལ་ཀ་སྟོན་པ་གཅིག་ཉིད་ཡིན་པ་ལས་ཐེག་པ་ཆེན་པོའི་སྟོན་པ་དང་ཐེག་པ་དམན་པའི་སྟོན་པ་སོ་སོ་བ་མེད།དེ་བཞིན་སྟོན་པའི་འཁྲུངས་འདས་ཀྱི་ལོ་ཚིགས་ཀྱང་དོན་ལ་གཅིག་ཡིན་དགོས་པ་ལས་ལུགས་སོ་སོ་བ་ཡང་ཡོད་མི་འོས།གལ་ཏེ་ཡོད་ན་ཐེག་པ་ཆེ་ཆུང་གི་སྟོན་པ་སོ་སོ་བ་ཡིན་དགོས།ཐེག་དམན་སྟོན་པ་མ་འཁྲུངས་གོང་ནས་ཐེག་ཆེན་སྟོན་པ་སྐུ་འདས་པ་དེ་འདྲ་དེ་ནི་སྨྱོན་པ་ཆང་གིས་རྒྱགས་པ་ལྟ་བུ་ལས་ཅི་ཡོད།སྟོན་པ་ཤཱཀྱ་ཐུབ་པ་ཐེངས་གཅིག་མ་གཏོགས་འཁྲུངས་མེད་པ་དང་།ལན་གཅིག་མ་གཏོགས་སྐུ་མྱ་ངན་ལས་འདས་མེད་པ་འདི་ཐུགས་ལ་འཛིན་ནས་དཔྱད་པ་གཏོང་རོགས་ཞུ།།འུ་ཅག་གི་གྲུབ་རྩིས་སྲོལ་རྒྱུན་ལོ་ཐོ་ལྟར་ན་ཟླ་བ་གཅིག་ཙམ་གྱིས་རྗེས་སུ་ལྷག་འདུག་ཡོད་པ་དེར་ཐུགས་བསམ་བཏང་མྱོང་ངམ།དེ་རིང་གི་ཚེས་བཅོ་ལྔ་དེ་ས་ནག་ཟླའི་ཚེས་བཅོ་ལྔ་ཡིན་ཞེས་ཟེར་ཡང་།དོན་གྱིས་ས་ག་ཟླ་བའི་ཚེས་བཅོ་ལྔ་ཡིན།དེའི་རྒྱུ་མཚན་བདུན་རིམ་བཞིན་འགོད་རྒྱུ།